|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023*.* március14-ei**

**rendkívüli ülésére**

|  |  |
| --- | --- |
| **Tárgy:** | Javaslat háziorvosi szolgáltatók pályázatával összefüggésben |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

**Tisztelt Képviselő-testület!**

Az Önkormányzattal egészségügyi feladat-ellátási szerződéssel rendelkező, területi ellátási kötelezettséggel működő felnőtt háziorvosok, házi gyermekorvosok, valamint az alapellátás körében fogorvosi ellátást nyújtó egészségügyi szolgáltatók (továbbiakban: *háziorvosi szolgáltatók*) részére az Önkormányzat pályázat keretében évek óta támogatást biztosít.

A pályázati kiírás a háziorvosi szolgáltatók részére az elmúlt években az orvosi ellátáshoz elengedhetetlen eszközök és egyéb költségek (többek között orvosi eszközök, műszerek; informatikai eszközök; informatikai programok fenntartási költségei, telefonköltség, adminisztrációval kapcsolatos anyagköltség; továbbá a járványügyi védekezéssel összefüggő eszközök, higiéniai termékek beszerzésének költségei) támogatására került meghirdetésre. A támogatás felső határa praxisonként 109 000 Ft volt.

A 2022. évtől a közüzemi díjak (például gázszolgáltatás, villamosenergia-szolgáltatás, ivóvíz- és csatorna-szolgáltatással kapcsolatos díjak) jelentősen megemelkedtek, amelyet figyelembe véve a 2023. évi háziorvosi szolgáltatók pályázatát ezen kiadások támogatására szeretnénk meghirdetni. Az Önkormányzat a támogatás biztosításával szeretne hozzájárulni a háziorvosi szolgáltatók terheinek csökkentéséhez, amellyel elősegíti az egészségügyi alapellátás biztosítását.

Tekintettel arra, hogy a **felnőtt háziorvosi, házi gyermekorvosi szolgáltatók** közüzemi díjának emelkedése az elmúlt hónapokban 300-700% közötti volt, a pályázatban a támogatás felső határánál praxisonként a 109 000 Ft helyett 400 000 Ft összegű módosítására teszek javaslatot. Tekintve, hogy 42 praxis számára van lehetőség pályázat benyújtására, fedezetként összesen **16 800 000 Ft keretösszeget** szükséges biztosítani a költségvetésben.

A **felnőtt fogorvosok** esetében a közüzemi díjak tekintetében nem volt ilyen jelentős mértékű az emelkedés, ezért az elnyerhető támogatás felső határánál praxisonként a 109 000 Ft helyett 120 000 Ft összegre teszek javaslatot. Kerületünkben 12 felnőtt fogorvosi praxis működik, így az ezeket ellátó egészségügyi szolgáltatók részére fedezetként **1 440 000 Ft keretösszeget** szükséges biztosítani a költségvetésben.

A Tisztelt Képviselő-testület az Önkormányzat a 2023. évi költségvetéséről szóló 3/2023. (II.15.) rendeletében6 000 000 Ft-ot különített el a háziorvosi szolgáltatók 2023. évi pályázati keretből történő támogatására. A fent leírtakra tekintettel javaslom a keretösszeg 12 240 000 Ft-al történő megemelését a „Veszélyhelyzet tartalék kerete” címsor terhére és ezáltal összesen **18 240 000 Ft keretösszeg** biztosítását.

***Kérem a Tisztelt Képviselő-testületet az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2023. (III.14.) határozata a 2023. évi háziorvosi szolgáltatók pályázatával összefüggésben**

1. Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy:

A háziorvosi szolgáltatók 2023. évi pályázatának keretében nyújtott támogatás többletfedezetének biztosítására az Önkormányzat a 2023. évi költségvetéséről szóló 3/2023. (II. 15.) önkormányzati rendelet „7201 Központilag kezelt ágazati feladatok” „Veszélyhelyzet tartalék kerete” címsorát 12 240 000 forinttal csökkenti, és ezzel egyidejűleg a „7302 címszám Központilag kezelt közművelődési és egészségügyi pályázatok és feladatok” „Egészségügyi alapellátás szolgáltatóinak rezsitámogatása” sor előirányzatot 12 240 000 forinttal megemeli.

**Felelős:** Niedermüller Péter polgármester

**Határidő:** azonnal

Budapest, 2023. február 23.

**Niedermüller Péter**

polgármester