|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. március 14 - ei

rendkívüli ülésére

**Tárgy:**  Mindennapi zöldség-gyümölcs biztosítása a kerületi önkormányzati fenntartású óvodákban

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 128. § (3) bekezdése értelmében

„a nevelési-oktatási intézmény mindennapos működésében kiemelt figyelmet kell fordítani a gyermek egészséghez, biztonsághoz való jogai alapján a teljes körű egészségfejlesztéssel összefüggő feladatokra, amelyek különösen

a) az egészséges táplálkozásra nevelés,…”

A VII. kerületi önkormányzati fenntartású óvodák teljes körű egészségfejlesztéssel kapcsolatos feladatait a pedagógiai programjuk részét képező egészségfejlesztési program tartalmazza. Ennek megvalósítása céljából különösen odafigyelnek a gyermekek egészséges étkeztetésére, mely közétkeztetés keretében, a közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet előírásaiban foglaltaknak megfelelően valósul meg.

A gyümölcsök és zöldségek számos létfontosságú tápanyag nélkülözhetetlen forrásai. Különösen értékes a vitamin-, ásványianyag- és rosttartalmuk. Mindezen tápanyagok hozzájárulnak egészségünkhöz, valamint segítenek az egészséges testtömeg megőrzésében.

Az intézményi étkeztetés keretében biztosított zöldség és gyümölcs mennyiségen túl az Önkormányzat szeretné, hogy a gyermekek számára minden nap elérhető legyen a friss, idényjellegű zöldség vagy gyümölcs az óvodában, amelyet jelenleg a szülők önkéntes alapon biztosítanak.

A feladat az Önkormányzat által kötött vállalkozási szerződés keretén belül kerülne megvalósításra.

Magyarország helyi önkormányzatairól szóló 2011. évi CLXXXIX. törvény 10. § (1) bekezdése értelmében a helyi önkormányzat ellátja a törvényben meghatározott kötelező és az általa önként vállalt feladat- és hatásköröket.

Ugyanezen paragrafus (2) bekezdése értelmében a helyi önkormányzat - a helyi képviselő-testület vagy a helyi népszavazás döntésével - önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.

Fentiekre figyelemmel javaslom a tisztelt Képviselő-testület részére, hogy a közétkeztetés keretében biztosított napi gyümölcs és zöldség adagokon túl az idénynek megfelelő változatos gyümölcs és zöldségfajták minden nap biztosítva legyenek minden óvodás gyermek részére, a gyerekek egészségének megőrzése, egészséges táplálkozása érdekében.

A feladat végrehajtásához szükséges forrás biztosítása érdekében a Budapest Főváros VII. Kerület Erzsébetváros Önkormányzata 2023. évi költségvetéséről szóló 3/2023. (II.15.) önkormányzati rendelet „7201 Veszélyhelyzet tartalék kerete” előirányzatot javaslom 4.000.000 Ft-tal csökkenteni, ezzel egyidejűleg az „5701 Óvodai zöldség- és gyümölcsprogram” előirányzatot 4.000.000 Ft-tal megemelni.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …./2023. (III.14.) határozata a kerületi önkormányzati fenntartású óvodákban történő mindennapi zöldség-gyümölcs biztosításáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a közétkeztetés keretében nyújtott napi gyümölcs és zöldség adagokon felül gondoskodik a mindennapi idényjellegű zöldség és gyümölcsfajták biztosításáról az óvodás gyermekek részére.
2. az 1. pont szerinti feladat ellátása érdekében az Önkormányzat 2023. évi költségvetésének „7201 Veszélyhelyzet tartalék kerete” előirányzatát 4.000.000 Ft-tal csökkenti, ezzel egyidejűleg az „5701 Óvodai zöldség- és gyümölcsprogram” előirányzatot 4.000.000 Ft-tal megemeli.
3. felkéri a polgármestert a szükséges intézkedések megtételére.

**Felelős:** Niedermüller Péter polgármester

**Határidő:** 2023. április 15.

Budapest, 2023. március 2.

Niedermüller Péter

polgármester