**Budapest Főváros VII. kerület Erzsébetváros Önkormányzatának Képviselő-testülete**

**ötletpályázatot hirdet**

**a Budapest 150 emlékévhez kapcsolódó   
erzsébetvárosi kulturális programok megvalósítására**

**A pályázat előzményei**

1873. november 17-én Pest, Buda és Óbuda egyesülésével létrejött Budapest főváros. A jubileumi 150. évforduló megünneplésére Budapest Főváros Önkormányzata Budapest 150 emlékévet hirdetett a 2023. évre, amelynek keretében nagyszabású programsorozat valósul meg a fővárosban.

E programsorozatba Budapest Főváros VII. kerület Erzsébetváros Önkormányzata (a továbbiakban: Önkormányzat) is be kíván kapcsolódni kerületi programokon keresztül, amely elősegíti a helyi közösség identitásának, a lokálpatriotizmusnak erősítését, ugyanakkor ápolja a múlt hagyományait is.

1. **A pályázat célja**

A pályázat célja olyan Erzsébetvárosban megvalósítandó kulturális programok, projektek (a továbbiakban együtt: program) ötleteinek bemutatása és kidolgozása, amelyek Budapest elmúlt 150 évében zajló folyamatos formálódását, a budapesti identitás esszenciáját, a főváros jelenét és jövőjét dolgozzák fel elsősorban Erzsébetváros, de akár egész Budapest vonatkozásában is. A beérkező pályázatok közül kiválasztott programok az emlékév helyben megvalósuló programjai közé fognak beilleszkedni.

A javasolt programokat az alábbi témakörökben várjuk:

1. előadó művészeti programok megvalósítása (pl. színházi előadás, koncert, táncelőadás, felolvasó-est, stb.)
2. képzőművészeti, fotóművészeti jellegű programok megvalósítása (pl. kiállítások, alkotások létrehozása)
3. egyéb kulturális jellegű programok megvalósítása, helytörténeti kiadványok elkészítése

A pályázat elbírálása során kiválasztott programjavaslatok megvalósítása a pályázóval kötött támogatási szerződés keretében történik, az Önkormányzat teljes anyagi támogatásával. A pályázó részéről önerő biztosítása nem feltétel.

A javasolt programot annak figyelembevételével kell kidolgozni, hogy az 2023. ősze és 2024. tavasza közötti időszakban kerülhet megvalósításra.

A pályázatok megvalósítására 5.000.000 Ft összeg áll rendelkezésre.

1. **A pályázók köre**

**II.1. Gazdasági társaságok, civil szervezetek:**

Pályázat benyújtására jogosult magyarországi székhellyel rendelkező, a kulturális életben tevékenykedő gazdasági társaság vagy civil szervezet.

**II.2. Egyéni vállalkozók, magánszemélyek:**

Pályázat benyújtására jogosult az a magyarországi székhellyel vagy lakcímmel rendelkező egyéni vállalkozó vagy magánszemély, aki a kulturális életben tevékenykedik.

1. **A pályázati eljárás szabályai**

**III.1. A pályázat benyújtásának módja, határideje**

A pályázatot a pályázati felhívás mellékletét képező **adatlapon** lehet benyújtani.

Az adatlaphoz mellékelni kell a pályázó **szakmai tevékenységének rövid bemutatását** (maximum 1 oldal terjedelemben), valamint a javasolt program **költségtervét**, opcionálisan **együttműködési szándéknyilatkozatot** (több szervezet/személy együttműködése esetén).

A pályázat benyújtásának módja: a pályázat **kizárólag elektronikus úton** nyújtható be, az aláírt pályázati adatlapot, valamint a kapcsolódó dokumentumokat egy pdf fájlban kérjük megküldeni ügyfélkapun/cégkapun (Hivatali kapu elérhetőség: rövid név BPVIIPH KRID kód: 500127390) vagy e-Papír alkalmazáson keresztül (epapir.gov.hu).

**A pályázat benyújtásának határideje: 2023. április 16.**

A pályázat befogadásáról e-mailben tájékoztatjuk a pályázót. A határidőn túl benyújtott vagy pályázat benyújtására nem jogosult pályázótól érkező pályázatok nem kerülnek befogadásra.

A hiányosan benyújtott pályázatok esetén egy alkalommal van helye hiánypótlásnak, a hiánypótlási felhívás elektronikus úton kerül kiküldésre. A hiánypótlás teljesítésére a közléstől számított 8 napig van lehetőség, a határidő elmulasztása jogvesztő.

**III. 2. A pályázat elbírálásának módja**

A beérkezett pályázatokat az Önkormányzat Képviselő-testületének Művelődési, Kulturális és Szociális Bizottsága (a továbbiakban: Bizottság) bírálja el a benyújtási határidőt követő 30 napon belül. A pályázatok elbírálása keretében a Bizottság előzetesen javaslatot tesz arra vonatkozóan, hogy mely programok kapcsolódjanak be a Budapest 150 emlékév erzsébetvárosi programsorozatába.

A Bizottság javaslatának figyelembevételével a Képviselő-testület dönt a kiválasztott programok megvalósítása érdekében a szükséges anyagi fedezet biztosításáról és a támogatási szerződések megkötéséről a Bizottság döntését követő 30 napon belül.

A Bizottság és a Képviselő-testület döntése ellen jogorvoslatnak nincs helye.

A pályázatok elbírálásának eredményéről a Képviselő-testület döntését követő 10 napon belül elektronikus úton tájékoztatjuk a pályázókat a pályázati adatlapon szereplő e-mail címen.

**III. 3. A pályázat elbírálásának szempontjai:**

Az elbírálás során a Bizottság az alábbiakat veszi figyelembe:

1. A pályázat és a költségvetési terv kidolgozottsága, megvalósíthatósága
2. A pályázó eddigi munkássága
3. A programnak a pályázat céljával való összhangja
4. A megszólítandó célközönség köre, nagysága

A pályázatok közül előnyt élveznek azok, amelyek Középső- vagy Külső-Erzsébetvárosban valósulnak meg.

**III.4. A támogatási szerződés megkötésére vonatkozó szabályok**

A pályázatok elbírálását követően, a Képviselő-testület által kiválasztott programokhoz nyújtott támogatás vissza nem térítendő, folyósítása támogatási előleg formájában történik. A támogatás a program megvalósításával kapcsolatban felmerült költségekre számolható el. A támogatás elszámolására vonatkozó feltételeket a támogatási szerződés tartalmazza.

A pályázó a támogatási szerződés aláírásával tudomásul veszi, hogy a támogatás felhasználását és a támogatás felhasználása során keletkező további megállapodásokat az Állami Számvevőszék vizsgálhatja. A támogatás célszerinti felhasználását és annak szakszerű dokumentálását az Önkormányzat ellenőrizheti, amelynek során a pályázó együttműködésre köteles.

1. **Egyéb információ**

A pályázattal kapcsolatban további információ Fehérvári Anitától kérhető (Tel: 462-3339, E-mail: [Fehervari.Anita@erzsebetvaros.hu](mailto:Fehervari.Anita@erzsebetvaros.hu))

Budapest, 2023. március 14.

**Niedermüller Péter**

**polgármester**