|  |
| --- |
| **Budapest Főváros VII. kerület Erzsébetváros Önkormányzata**  Szücs Balázsalpolgármester |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. március 14 - ei

rendkívüli ülésére

**Tárgy:**  Javaslat ötletpályázat kiírására a Budapest 150 emlékévhez kapcsolódóan

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

Tisztelt Képviselő-testület!

2023. november 17-én ünnepli a Főváros a 150. születésnapját, amely Pest Buda és Óbuda egyesülésével jött létre 1873. november 17-én. Ebből az alkalomból a Fővárosi Önkormányzat Budapest 150 elnevezéssel 2022. november 17. és 2024. közötti időszakban nagyszabású programsorozatot szervez, amelyben helyet kapnak többek között kulturális nagyprojektek, kiállítások, előadó-művészeti és filmművészeti programok, köztéri programok, pályázatok, vetélkedők, tudományos projektek. A központi programokon túlmenően azonban **fontos a helyi közösségek identitásának erősítése**, a történelmi múlt emlékének ápolása és a hagyományok továbbadása a fiatal generációk számára.

Önkormányzatunk több fórumon is be kíván kapcsolódni a Budapest 150. emlékév programjai közé, többek között az ERöMŰVHÁZ Nonprofit Kft. által ellátott feladatokon, az Erzsébetvárosi Értéktár Bizottság munkáján és az Erzsébetvárosi Irodalmi Ösztöndíj programon keresztül is. **Emellett a kulturális sokszínűség, a kreativitás, a közös gondolkodás és a partnerség jegyében javaslom megszólítani a kulturális élet szereplőit is egy ötletpályázat keretében.**

A pályázat olyan kulturális programok, projektek kidolgozását célozná meg, amelyek Budapest elmúlt 150 évében zajló folyamatos formálódását, a budapesti identitás esszenciáját, a főváros jelenét és jövőjét dolgozzák fel elsősorban Erzsébetváros, de akár egész Budapest vonatkozásában is.

A beérkezett pályázatok közül kerülnének kiválasztásra azok a programtervek, amelyet a pályázatot benyújtó és az Önkormányzat együttműködésében valósulnának meg 2023. ősze és 2024. tavasza közötti időszakban az Önkormányzat teljes anyagi támogatásával, amelyre 5.000.000 Ft keretösszeget javasolok elkülöníteni.

A pályázatot a lehető legszélesebb körben javaslom meghirdetni, a kulturális életben jelen lévő valamennyi szereplő számára, így gazdasági társaságok, civil szervezetek, egyéni vállalkozók és magányszemélyek is nyújthatnának be anyagokat a programok megvalósításra. A programok, lehetnek előadó-művészeti, képzőművészeti, irodalmi, vagy egyéb kulturális jellegű projektek.

A pályázati felhívás az előterjesztés mellékletét képezi.

Magyarország helyi önkormányzatairól szóló 2011. évi CLXXXIX. törvény 10. § (1) bekezdése szerint „*a helyi önkormányzat ellátja a törvényben meghatározott kötelező és az általa önként vállalt feladat- és hatásköröket.*

*(2) A helyi önkormányzat – a helyi képviselő-testület vagy a helyi népszavazás döntésével – önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.”*

Fentiek alapján kérem a Tisztelt Képviselő-testületet az előterjesztés megtárgyalására, és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (III.14.) határozata a Budapest 150 emlékévhez kapcsolódó ötletpályázat kiírásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Budapest 150 emlékévhez kapcsolódóan ötletpályázatot ír ki kulturális jellegű programok megvalósítására a határozat melléklete szerinti tartalommal.
2. a pályázat megvalósítására 5.000.000 Ft keretösszeget különít el, amelynek érdekében a 2023. évi költségvetés 5707 Rendezvények, stratégiai feladatok előirányzaton belül a Rendezvények, események címet ezen összeggel csökkenti és a 6105 Kulturális támogatások előirányzaton belül a Budapest 150 emlékév ötletpályázat címet 5.000.000 Ft-tal megemeli.
3. felhatalmazza a Művelődési, Kulturális és Szociális Bizottságot a megvalósításra javasolt pályázatok kiválasztására és támogatás összegének meghatározására, amely alapján a Képviselő-testület dönt a támogatások odaítéléséről.

**Felelős**: Niedermüller Péter polgármester

**Határidő**: 1-2. pont: 2023. március 16.,

3. pont: a Képviselő-testület 2023. júniusi ülése

Budapest, 2023. március 3.

Szücs Balázs

alpolgármester

Melléklet:

1. melléklet: pályázati felhívás és melléklete