|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. március 14 - ei

rendkívüli ülésére

**Tárgy:**  Javaslat Telemedicina szolgáltatás folytatására Erzsébetvárosban

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Bischitz Johanna Integrált Humán Szolgáltató Központ (továbbiakban: Humán Szolgáltató) igazgatója 2023. február 22. napján megküldött levelével javaslatot tett az Egészséges Budapest Program 2022. évi programelemei közül a telemedicina szolgáltatás további folytatására.

Igazgató Asszony levelében a szolgáltatás folytatását az alábbiakkal indokolta:

„Erzsébetváros Önkormányzatának egészségügyi alapellátásra vonatkozó fejlesztési koncepciója az Egészséges Budapest Program keretein belül a 2022 évben valósult meg Erzsébetvárosban a Telemedicina megoldások bevezetése a Doktor24 szolgáltató által.

A Telemedicina szolgáltatás nyújtása egy speciális digitális készülék használatával történt, amely helyben rögzítette az ellátott szív és tüdőhangjait, felvételeket készített a torokról és a hallójáratról, a bőrelváltozásokról, valamint a testhőmérsékletről. A készülék használatának előnye, hogy orvosi végzettség nélkül, oktatást követően könnyen elsajátítható. A helyszínen felvett diagnosztikai adatokat az eszköz biztonságos csatornán keresztül továbbította a szolgáltatóhoz. A szolgáltató az elmúlt év folyamán biztosította a digitális eszközöket, a számítástechnikai háttér-eszközökön futó alkalmazások telepítését, illetve oktatásban részesítette a programban résztvevő kollégákat.

2022. augusztus hónap- Higo eszköz az alábbi helyszínekre került kihelyezésre:

* Peterdy utcai idős bentlakásos otthon
* Dózsa György úti idős bentlakásos otthon
* Otthoni szakápolási szolgálat.

2022. augusztus és 2022. december hónapok közötti időszakban több mint 100 szakorvosi vizitet bonyolítottak le és közel ugyan ennyi páciensnél készült bőrgyógyászati online szűrővizsgálat.

A tavalyi évben sikeresen bevezetett Telemedicina szolgáltatás 2023. évi további működtetésének fő eleme továbbra is a távdiagnosztikai eszköz biztosítása, a Doktor24 szakmai orvos csapata és egy magas biztonságú video hívás jelenti, mely biztosítja a felek közötti kommunikációt.

A 2023. évben a szolgáltatás nyújtásának helyszínei és további lehetőségei:

* + A kerület két bentlakásos otthonában, a Peterdy utcában és a Dózsa György úton a kihelyezett HiGo Pro Telemedicina eszköz segítségével az otthonban dolgozó ápoló személyzet közreműködésével, az orvos helyszíni jelenléte nélkül lebonyolítható vizsgálat.
  + Amennyiben szükséges, az ápoló videó híváson keresztül kommunikál a szakorvossal (belgyógyász, sebész, bőrgyógyász és fül-orr- gégész), illetve a korábbi gyakorlatnak megfelelően továbbra is lehetőség nyílik az ún. offline kommunikáció végrehajtására is.
  + Az Otthoni szakápolási szolgálat folyamatának további működtetése a kialakított gyakorlatnak megfelelően.
  + A VII kerületben működő klubok tekintetében, igény szerint előre egyeztetett időpontban bőrgyógyászati szűrővizsgálatok elvégzése.
  + A Peterdy utcai bentlakásos otthonban már működő symptom assesment kérdőíves, előzetes vizsgálati protokoll bevezetésére a Dózsa György úti bentlakásos otthonban.
  + Házi gyermekorvosok közül, egy praxis tekintetében, előzetes egyeztetést követően bőrgyógyászati és fül-orr-gégészeti online szakorvosi konzultáció biztosítása.

A Telemedicina szolgáltatás nyújtása kapcsán a szakorvosokból álló csapat:

* diagnózist, terápiás javaslatot állíthat fel,
* tanácsadást, konzultációt végezhet,
* betegirányítást láthat el,
* beutalót adhat,
* gondozást láthat el,
* terápiát, rehabilitációs tevékenységet végezhet,
* gyógyszert írhat fel,
* elektronikus vényen rendelhető gyógyászati segédeszközt írhat fel.

A Telemedicina szolgáltatás nyújtása 2023. április és 2023. december hónapok között valósulna meg 1 250 000,- Ft/ hó szolgáltatási áron, mely összesen évi 11 250 000,- Ft. A megajánlott ár magába foglalja a kihelyezett HIGO eszközök rendelkezésre állását, szükség esetén cseréjét, javítását, a HIGO készüléken futó program frissítését, a vizsgálatokhoz szükséges páciensek adatainak felvitelét, az online konzultációk elvégzéséhez a Tablet biztosítását, valamint a szakorvosi konzultációk biztosítását havi 30 órában.”

*(Igazgató Asszony levele jelen előterjesztés 1. számú mellékletét képezi.)*

A Humán Szolgáltató a Telemedicina szolgáltatás biztosítására árajánlatot kért a Doktor24 Medicina Zrt-től. Az árajánlatot és az abba foglalt szolgáltatásokat a Doktor24 Medicina Zrt. levele tartalmazza, mely jelen előterjesztés 2. számú mellékletét képezi.

A Doktor24 Medicina Zrt. árajánlata szerint a szolgáltatás havi díja 1 250 000,- Ft. Amennyiben a szolgáltatás egy évre kerül megkötésre, úgy az éves díjból 10 % kedvezményt nyújtanak, így a szolgáltatás éves díja 15 000 000,- helyett 13 500 000,- Ft (1 125 000,- Ft/hó) összeg lenne.

Magyarország helyi önkormányzatairól szóló 2011. évi CLXXXIX. 10. §. (1)-(2) bekezdése értelmében

*„10. § (1) A* ***helyi önkormányzat ellátja*** *a törvényben meghatározott kötelező és az* ***általa önként vállalt feladat****- és hatás****köröket****.*

***(2) A helyi önkormányzat - a helyi képviselő-testület*** *vagy a helyi népszavazás* ***döntésével - önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe.*** *Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.”*

Fentiek alapján kérem a Tisztelt Képviselő-testületet az előterjesztés megtárgyalására és döntésének meghozatalára.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2023. (III.14) határozata a Telemedicina szolgáltatás 2023. évi további biztosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul a Telemedicina szolgáltatás folytatásához 2023. április 1 napjától 2024. március 31. napjáig tartó időszakra.

2. a szolgáltatás finanszírozásához 2023. április 1 napjától 2023. december 31. napjáig tartó időszakra szükséges bruttó 10 125 000,- Ft, azaz bruttó tízmillió-százhuszonötezer forint fedezetet Budapest Főváros VII. Kerület Erzsébetváros Önkormányzata Képviselő-testületének az Önkormányzat 2023. évi költségvetéséről szóló 3/2023. (II. 15.) önkormányzati rendelet 7201 Központilag kezelt ágazati feladatok címszámon a Bischitz Johanna Integrált Humán Szolgáltató Központ működési kiadásai sor terhére biztosítja.

3. felkéri a Polgármestert, hogy gondoskodjon a Telemedicina szolgáltatás finanszírozásához 2024. január 01. – 2024. március 31. napjáig tartó időszakra szükséges bruttó 3 375 000,- Ft, azaz bruttó hárommillió-háromszázhetvenötezer forint fedezet biztosításáról az Önkormányzat 2024. évi költségvetésében.

4. felkéri a Polgármestertt, hogy gondoskodjon a Telemedicina szolgáltatás 2023. évi működtetésére biztosított összeg Bischitz Johanna Integrált Humán Szolgáltató Központ részére történő átcsoportosításáról.

5. felkéri a Bischitz Johanna Integrált Humán Szolgáltató Központ igazgatóját, hogy a Telemedicina szolgáltatás működtetésére biztosított összeggel 2024. április 30. napjáig számoljon el. A tételes elszámolást a megadott határidőig a Humánszolgáltató Irodára kell benyújtani.

1. **Felelős:** Niedermüller Péter polgármester
2. **Határidő:** 2023. április 30.

Budapest, 2023. február 23.

Niedermüller Péter

polgármester

Melléklet:

1. számú melléklet Bischitz Johanna Integrált Humán Szolgáltató Központ igazgatójának levele

2. számú melléklet Doktor24 Medicina Zrt. árajánlata

3. számú melléklet Döntéselőkészítő Tanács véleménye